Gedagte vir die dag: God se hand in allesFoto: Christo Brits “U het my gevorm, my aanmekaargeweef in die skoot van my moeder. Geen been van my was vir U verborge toe ek gevorm is waar niemand dit kon sien nie, toe ek aanmekaargeweef is diep in die moederskoot. U het my al gesien toe ek nog ongebore was, al my lewensdae was in u boek opgeskrywe nog voordat ek gebore is.” (Psalm 139:13, 15-16) Met dieselfde hand wat God jou aanmekaargeweef het, waar niemand dit kon sien nie, het Hy ook jou lewenstorie geskryf. Soms is ons lewenstorie verborge, selfs vir ons. Soms voel dit asof ons nie die plan kan sien of verstaan nie. Dan, “skielik” op ’n dag, net soos die dag waarop ons gebore word, sien en ervaar ons hoe sy handewerk tot verwesenliking kom. Dikwels breek hierdie dag aan wanneer ons dit die minste verwag. Vertrou God se hand in alles! Laat Hom toe om jou te slyp en te skaaf vir die wonderlike lewenstorie waartoe Hy jou geroep het. Elke geboorte kom met seer, maar ook met oorweldigende blydskap, so ook jou roeping! Gee God vandag jou verlede, jou hartseer, jou kommer en jou twyfel. Vertrou Hom. Laat Hom toe om jou heel te maak van binne en alles vanuit die verlede ten goede te laat meewerk vir jou toekomsstorie. Sy storie is die geboorte van iets deur jou, ten spyte van jouself, groter as jouself! Hou vas aan sy beloftes, maar moenie die wonderlike beeldskoonheid van die nóú-oomblikke miskyk nie! Dit is in die nóú- oomblikke van jou storie dat jy die meeste lewenslesse leer. Ander mense kyk na hoe jy daardie uitdagings oorkom in sy krag en geïnspireer raak daardeur. Geskryf deur Alta Strauss Facebook | Instagram | [email protected]